Document ID: 32000D0479

Odločba Komisije
z dne 17. julija 2000
o izvajanju Evropskega registra emisij onesnaževal (EPER) skladno s členom 15 Direktive Sveta 96/61/ES o celovitem preprečevanju in nadzorovanju onesnaževanja okolja (IPPC)
(notificirana pod dokumentno številko K(2000) 2004)
(Besedilo velja za EGP)
(2000/479/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 96/61/ES z dne 24. septembra 1996 o celovitem preprečevanju in nadzorovanju onesnaževanja okolja [1] in zlasti člena 15(3) Direktive,
ob upoštevanju naslednjega:
(1) Člen 15(3) Direktive 96/61/ES predpisuje državam članicam, da popišejo glavne emisije in njihove vire ter zagotovijo podatke o njih.
(2) Komisija bo vsaka tri leta objavila rezultate popisa ter določila obliko in podrobnosti za posredovanje informacij, ki jih priskrbijo države članice, skladno s postopkom iz člena 19 Direktive 96/61/ES.
(3) Ukrepi, predvideni v tej odločbi, so skladni z mnenjem odbora iz člena 19 Direktive 96/61/ES -
SPREJELA NASLEDNJO ODLOČBO:
Člen 1
1. Države članice poročajo Komisiji o emisijah iz vseh posameznih obratov, ki opravljajo eno ali več dejavnosti iz Priloge I k Direktivi 96/61/ES.
2. Poročilo mora vključevati emisije v zrak in vodo vseh onesnaževal, pri katerih so presežene pragovne vrednosti; onesnaževala in pragovne vrednosti so navedeni v Prilogi A1.
3. Podatki o emisijah se poročajo za vsak obrat skladno z obliko iz Priloge A2, skupaj z opisom vseh dejavnosti, kakor so navedene v Prilogi I k Direktivi 96/61/ES, ustreznimi vrstami virov in kodami NOSE-P, kakor je določeno v Prilogi A3.
4. Države članice predložijo Komisiji pregledno poročilo, ki vključuje skupno količino vseh sporočenih emisij v državi za vsako vrsto vira z glavno dejavnostjo iz Priloge I in ustrezno kodo NOSE-P, kakor je določeno v Prilogi A3.
Člen 2
1. Države članice poročajo Komisiji vsaka tri leta.
2. Prvo poročilo držav članic s podatki o emisijah v letu 2001 (oziroma 2000 ali 2002, če podatki za leto 2001 niso na voljo) se predloži Komisiji junija 2003.
3. Drugo poročilo držav članic s podatki o emisijah v letu 2004 se predloži Komisiji junija 2006.
4. Države članice naj bi od leta T = 2008 naprej in glede na rezultate drugega kroga poročanja letno predložile Komisiji nadaljnja poročila v decembru leta T s podatki o emisijah v letu T-1.
Člen 3
1. Komisija bo pomagala pri pripravljalnih nacionalnih delavnicah, ki jih bodo organizirale države članice, in pripravila navodila za izvajanje EPER do decembra 2000 ob sodelovanju predstavnikov industrije in posvetovanju z odborom iz člena 19 Direktive 96/61/ES.
2. V navodilih za izvajanje EPER bodo podrobno obdelane oblike poročanja in zahtevani podatki, skupaj z razlago pojmov, kakovostjo in upravljanjem podatkov, s sklicevanjem na metode za ocenjevanje emisij ter podseznami onesnaževal po vrstah virov, kakor so določene v Prilogi A3 za posamezne sektorje.
3. Po vsakem krogu poročanja bo Komisija objavila rezultate poročil držav članic in pregledala potek poročanja v šestih mesecih od datumov za predložitev, ki veljajo za države članice in so navedeni v členu 2.
Člen 4
1. Države članice posredujejo vse podatke s pomočjo sredstev za prenos elektronskih podatkov.
2. Komisija ob pomoči Evropske agencije za okolje zagotovi objavo podatkov na internetu.
3. Posebne opredelitve pojmov, ki se uporabljajo pri poročanju o emisijah, so navedene v Prilogi A4.
Člen 5
Ta odločba je naslovljena na države članice.
V Bruslju, 17. julija 2000

Labels: 18
20